Mann (57) alvorlig skadet etter Bybanen-påkjørsel

Publisert Publisert 12. juni 2015

BYBANEN STÅR: Påkjørselen skjedde rett ved Årstad videregående skole. Foto: FINN BJØRN TØNDER

Folk skrek, sier øyenvitne om ulykken på Danmarks plass. 57 år gammel mann brakt til Haukeland med alvorlige skader.

Denne artikkelen er over fem år gammel

Mannenble påkjørt da han krysset bybanesporet ved Årstad videregående skole i Bergen fredag morgen.

Fredag formiddag melder Helse Bergen at 57-åringen er alvorlig skadet.

Alle nødetater

Politiet ble varslet klokken 08.17, og alle nødetatene rykket ut.

— Mannen er skadet, men han var bevisst da han ble fraktet til Haukeland. Vi vet ikke noe om skadeomfanget, sa operasjonsleder Arve Samsonsen i Hordaland politidistrikt.

RYKKET UT: Politiet, brannvesen og helsepersonell kom raskt til ulykkesstedet. Foto: ROY ELLINGSEN

I oktober 2013 døde en kvinne (47) da hun havnet under en vogn på stasjonen i Mårdalen. Det var den første og hittil eneste dødsulykken i Bybanens historie.

Blødde fra hodet

Brannvesenet rykket også ut med mannskaper fra sentrum og Fana.

— Vi fikk først melding om at en person var fastklemt, men da vi kom til stedet viste det seg at han var påkjørt og var tatt hånd om av helsepersonell. Mannen blødde fra hodet, opplyste politiets innsatsleder, Hans Sigurd Morstøl.

Politiet snakket med vitner på stedet.

Mange hjalp til

Øyenvitnet Eline Kolbjørnsen forteller dette:

— En person lå med den ene foten under bybanevognen. Vedkommende var ikke fastklemt. Det var mange som hjalp til.

Et annet vitne, Finn Bjørn Tønder, sier at folk skrek.

— Det var ekkelt og en smule kaotisk. Jeg satt med ryggen mot kjøreretningen, derfor så jeg ikke ulykken. Men det var fælt å se mannen etterpå, sier Tønder.

Psykologhjelp

Bybanen begynte å gå igjen rundt kvart på ni. Biltrafikken på Danmarks plass, et av de mest trafikerte kryssene i Bergen, ble ikke nevneverdig påvirket av hendelsen.

PÅKJØRSEL: Mannen som ble påkjørt bødde fra hodet, og er kjørt til Haukeland Universitetssykehus. Foto: ANDERS ERIKSEN

— Publikum må beregne forsinkelser. Vi må prøve å komme inn i normal drift igjen, sa beredskapsvakt i Keolis, Leonel Munoz, ved 09.05-tiden.Keolis Norge er operatør av Bybanen.

Føreren er tatt hånd om av bedriftshelsetjenesten.

— Vedkommende vil bli fulgt opp av psykolog og helsepersonell. Vi har faste prosedyrer på det, sier Munoz.

Vet du noe? Send MMS/SMS til 2211, eller skriv e-post

Publisert Publisert: 12. juni 2015 08:22 Oppdatert: 12. juni 2015 10:39